ประกาศการท่าเรือแห่งประเทศไทย เรื่อง กำหนดอัตราค่าธรรมเนียมการขอเช่าโทรศัพท์ของการท่าเรือแห่งประเทศไทย

ประกาศการท่าเรือแห่งประเทศไทย
เรื่อง กำหนดอัตราค่าธรรมเนียมการขอเช่าโทรศัพท์ของการท่าเรือแห่งประเทศไทย[๑]

เพื่อให้การเก็บค่าธรรมเนียมการขอเช่าใช้โทรศัพท์ของ
การท่าเรือแห่งประเทศไทยเป็นไปด้วยความเหมาะสม อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย
พ.ศ. ๒๔๙๔ จึงให้กำหนดอัตราค่าธรรมเนียมการขอเช่าใช้โทรศัพท์ไว้ดังต่อไปนี้

๑.
การเช่าคู่สายโทรศัพท์ อาคารสำนักงานการท่าเรือแห่งประเทศไทย คิดค่าใช้จ่ายดังนี้
๑.๑
ค่าเช่าคู่สายโทรศัพท์ให้เก็บครั้งเดียวเป็นเงิน ๒,๐๐๐.- บาท ต่อ ๑ คู่สาย
และจะต้องเสียค่าติดตั้งอุปกรณ์ตามประมาณการของแผนกช่างโทรศัพท์ กองช่างไฟฟ้า ฝ่ายการช่าง
การท่าเรือแห่งประเทศไทย ซึ่งขึ้นอยู่กับระยะทางและพื้นที่ของสำนักงาน
๑.๒
ในกรณีผู้ขอใช้บริการขอเช่าเลขหมายจากผู้ให้บริการรายอื่น ผู้ขอจะต้องเสียค่าเช่าคู่สาย
ให้กับผู้ให้บริการคู่สายละ ๑,๐๐๐.- บาท ต่อ ๑ เดือน และจะต้องเสียค่าติดตั้งอุปกรณ์ตามประมาณการของ
แผนกช่างโทรศัพท์ กองช่างไฟฟ้า
๑.๓
ชำระค่าการวางเงินประกันการปฏิบัติตามสัญญาเช่าคู่สายโทรศัพท์ เป็นเงินคู่สายละ ๖,๐๐๐.-
บาท ต่อ ๑ คู่สาย และดำเนินการทำสัญญากับแผนกนิติกรรมและสัญญา กองกฎหมายการท่าเรือแห่งประเทศไทย
เงินส่วนนี้ผู้ขอใช้บริการจะได้รับคืนเมื่อมีการยกเลิกการเช่าคู่สายโทรศัพท์แล้ว

๒.
การเช่าคู่สายโทรศัพท์ในบริเวณและนอกบริเวณรั้วศุลกากร คิดค่าใช้จ่ายดังนี้
๒.๑
ค่าเช่าคู่สายโทรศัพท์คู่สายละ ๑,๐๐๐.- บาท ต่อ ๑ คู่สาย ต่อ ๑ เดือน และจะต้องเสียค่าติดตั้งอุปกรณ์ตามประมาณการของแผนกช่างโทรศัพท์
กองช่างไฟฟ้า ซึ่งขึ้นอยู่กับระยะทางและพื้นที่ของสำนักงาน (ค่าติดตั้งตามปกติคิดเป็นเงิน
๓,๖๘๐.- บาท)
๒.๒
ชำระค่าการวางเงินประกันการปฏิบัติตามสัญญาเช่าคู่สายโทรศัพท์เป็นเงินคู่สายละ ๖,๐๐๐.-
บาท ต่อ ๑ คู่สาย และดำเนินการทำสัญญากับแผนกนิติกรรมและสัญญา กองกฎหมายเงินส่วนนี้ผู้ขอใช้บริการจะได้รับคืนเมื่อมีการยกเลิกการเช่าคู่สายโทรศัพท์แล้ว

๓.
การเช่าโทรศัพท์แบบเหมาจ่าย (เลขหมายภายใน ๔ ตัว) คิดค่าใช้จ่ายดังนี้
๓.๑
ค่าติดตั้งอุปกรณ์เลขหมายโทรศัพท์ละ ๓,๖๘๐.- บาท ไม่รวมภาษีมูลค่าเพิ่ม
๗%
๓.๒
ค่าเช่าโทรศัพท์ ต่อ ๑ เลขหมาย ดังนี้
๓.๒.๑
ค่าบริการรายเดือน ๑๐๐.- บาท
๓.๒.๒
ค่าใช้โทรศัพท์ในเขต กรุงเทพฯ และ ปริมณฑล ครั้งละ ๓.- บาท ไม่รวมภาษีมูลค่าเพิ่ม ๗%
๓.๒.๓
ค่าใช้โทรศัพท์ทางไกลคิดอัตราตามจริง ในอัตราเดียวกันกับ บริษัท ทีโอที จำกัด (มหาชน)
๓.๓
ก่อนดำเนินการทำสัญญาผู้ขอใช้บริการต้องวางเงินประกันการปฏิบัติตามสัญญาเช่าคู่สายโทรศัพท์เป็นเงินเลขหมายละ
๖,๐๐๐.- บาท ต่อ ๑ เลขหมาย และดำเนินการทำสัญญากับแผนกนิติกรรมและสัญญา กองกฎหมาย
เงินส่วนนี้ผู้ขอใช้บริการจะได้รับคืนเมื่อมีการยกเลิกการเช่าเลขหมายโทรศัพท์แล้ว

๔.
การโอนหรือการย้าย ผู้ขอใช้บริการจะต้องมีหนังสือแจ้งวัตถุประสงค์ถึง หัวหน้าแผนกช่างโทรศัพท์
และแผนกช่างโทรศัพท์ จะสำรวจสถานที่โอนหรือย้าย และถ้ามีการเปลี่ยนแปลงสถานที่แผนกช่างโทรศัพท์
จะประมาณการพร้อมแจ้งค่าใช้จ่ายให้ผู้ขอใช้บริการ ไปชำระเงินที่ศูนย์ชำระค่าภาระและค่าบริการจุดเดียวเบ็ดเสร็จ
(ONE
STOP SERVICE) ก่อนดำเนินการโอนหรือย้าย

๕.
การยกเลิกการใช้โทรศัพท์แบบเหมาจ่ายหรือการยกเลิกการเช่าคู่สายผู้ขอใช้บริการจะต้องมีหนังสือขอยกเลิกถึงหัวหน้าแผนกช่างโทรศัพท์
โดยระบุเลขหมาย วัน เดือน ปี ที่ต้องการยกเลิกพร้อมแจ้งขอคืนเงินประกันการปฏิบัติตามสัญญา
โดยแนบสำเนาใบเสร็จค่าประกันการปฏิบัติตามสัญญามาด้วย และเมื่อไปรับหนังสืออนุมัติจากการท่าเรือแห่งประเทศไทย
แล้วให้นำใบเสร็จต้นฉบับพร้อมหนังสือดังกล่าวไปรับเงินประกันการปฏิบัติตามสัญญากับ
แผนกบัญชีขั้นต้น กองบัญชีการท่าเรือแห่งประเทศไทย

ทั้งนี้
ตั้งแต่วันที่ ๒๑ กันยายน พ.ศ. ๒๕๔๙

ประกาศ ณ
วันที่ ๒๑ กันยายน พ.ศ. ๒๕๔๙
ศิริ  จิระพงษ์พันธ์
กรรมการ
การท่าเรือฯ รักษาการแทน
ผู้อำนวยการ
การท่าเรือแห่งประเทศไทย

หมายเหตุ
:- เหตุผลในการใช้ประกาศการท่าเรือแห่งประเทศไทย เรื่อง กำหนดอัตราค่าธรรมเนียมการขอเช่าโทรศัพท์ของการท่าเรือแห่งประเทศไทย
๑.
เพื่อให้การปฏิบัติงานขอค่าเช่าคู่สายโทรศัพท์, ค่าเช่าโทรศัพท์แบบเหมาจ่ายการโอนหรือย้ายโทรศัพท์ของการท่าเรือฯ
เป็นไปด้วยความเรียบร้อยเหมาะสม เกิดความสะดวกคล่องตัวและมีประสิทธิภาพสูงสุด
๒.
เนื่องจากค่าธรรมเนียมต่าง ๆ ที่เรียกเก็บไม่สอดคล้องกับสภาวการณ์ปัจจุบันซึ่งมีผู้ใช้บริการโทรศัพท์เพิ่มมากขึ้น
อีกทั้งผู้ประกอบการขนส่งหลายรายขอให้พิจารณาเงินค้ำประกันสัญญา ซึ่งการท่าเรือแห่งประเทศไทยเรียกเก็บให้มีจำนวนลดลง

วัชศักดิ์/ผู้จัดทำ
๑๖ พฤศจิกายน
๒๕๔๙

ปิยะธิดา/ปรับปรุง
๓ พฤศจิกายน
๒๕๖๐

[๑] ราชกิจจานุเบกษา
เล่ม ๑๒๓/ตอนพิเศษ ๑๑๖ ง/หน้า ๒๓/๘ พฤศจิกายน ๒๕๔๙